Ontvoerde vrou by padblokkade geredArgieffoto: Kent Williamson Lede van die KwaZulu-Natalse polisie se eenheid vir openbare orde het vandeesweek ŉ vrou wat na bewering ontvoer is om in ŉ onwillige huwelik ingedwing te word by ŉ padblokkade gered. Die voorval het Woensdag by die R74 Emmaus-afrit naby Bergville gebeur toe ŉ silwer Renault voorgekeer is. Kol. Thembeka Mbhele, woordvoerder van die polisie, het gesê daar was vier mans en een vrou in die motor. “Die 18-jarige vrou het op die agterste sitplek tussen die mans gesit. Die polisiebeamptes kon sien sy is ontsteld,” het Mbhele gesê. Volgens Mbhele het die polisie opdrag gegee dat al die mense uit die motor klim en is die vrou apart van die mans ondervra. “Sy het vir die polisie vertel dat sy die dag by haar sussie in Maphumulo naby Kranskop gekuier het toe die verdagtes haar genader en haar in die motor ingedwing het. Dit was glo sodat sy met een van die verdagtes kon trou,” het Mbhele gesê. Volgens Mbhele is die vier mans, onderskeidelik 28, 37, 38 en 42 jaar oud, op die plek in hegtenis geneem vir ontvoering. Die verdagtes het vandeesweek in die Bergville-landdroshof verskyn. Genl.maj. Bheki Langa, die provinsiale waarnemende polisiekommissaris, het die parate beamptes gelukgewens met hul vinnige optrede om die vrou te red.